A Tanács határozata
(1982. október 18.)
a friss hús Közösségbe történő kivitelére feljogosított svájci államszövetségbeli létesítmények jegyzékéről
(82/734/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [1] és különösen annak 4. cikke (1) bekezdésére és 18. cikke (1) bekezdésének a) és b) pontjára,
tekintettel a Bizottság javaslatára,
mivel harmadik országokban található létesítményekből csak akkor engedélyezhető friss hús behozatala a Közösségbe, ha megfelelnek a 72/462/EGK irányelvben megállapított általános és különleges feltételeknek;
mivel a 72/462/EGK irányelv 4. cikkének (3) bekezdésével összhangban Svájc benyújtotta a Közösségbe irányuló kivitelre feljogosított létesítmények jegyzékét;
mivel a közösségi helyszíni ellenőrzések kimutatták, hogy e létesítmények közül soknak a higiéniai színvonala kielégítő, és így fel lehet azokat venni azon létesítményeknek az említett irányelv 4. cikkének (1) bekezdésével összhangban összeállított első jegyzékébe, amelyekből engedélyezni lehet friss hús behozatalát;
mivel a Svájc által javasolt többi létesítmény esetét ismételten meg kell vizsgálni a higiéniai színvonalukra és a közösségi jogszabályokhoz való alkalmazkodási képességük gyorsaságára vonatkozó újabb információk alapján;
mivel eközben a meglévő kereskedelmi forgalom hirtelen megszakításának elkerülése végett e létesítményeknek ideiglenesen engedélyezni kell, hogy folytassák friss hús kivitelét azon tagállamokba, amelyek készek annak fogadására;
mivel ezért szükséges lesz e határozatot felülvizsgálni és szükség szerint módosítani;
mivel a hűtőházak különleges esetével kapcsolatosan jelenleg bizonyos kiigazításokat végeznek a betartandó közösségi szabványokon, és ezek végleges formáját még nem lehet pontosan előre látni; mivel ezért e kérdést függőben kell hagyni és e létesítményekkel kapcsolatban minden döntést egy későbbi időpontra kell halasztani;
mivel szem előtt kell tartani, hogy a friss hús behozatalára más közösségi állat-egészségügyi jogszabályok is vonatkoznak, különösen az egészségvédelmi követelmények tekintetében, beleértve a Dániára, Írországra és az Egyesült Királyságra vonatkozó különleges rendelkezéseket;
mivel a friss hús mellékletben található jegyzékben felsorolt létesítményekből való behozatalának feltételei továbbra is máshol meghatározott közösségi rendelkezések és a Szerződés általános rendelkezései hatálya alá tartoznak; mivel különösen egyes húskategóriák - mint a 3 kilogrammnál kisebb súlyú hús vagy olyan egyes maradékanyagokat tartalmazó hús, amelyekre egyelőre még nem vonatkozik harmonizált közösségi szabály - harmadik országokból való behozatala és más tagállamokba való újbóli kivitele továbbra is az importáló tagállam egészségügyi jogszabályainak hatálya alá tartozik;
mivel az Állat-egészségügyi Állandó Bizottság kedvező állásfoglalásának hiányában a Bizottság nem tudja az ezen ügyben általa tervezett intézkedéseket a 72/462/EGK irányelv 29. cikkében előírt eljárás szerint elfogadni,
ELFOGADTA EZT A HATÁROZATOT:
1. cikk
(1) A mellékletben felsorolt svájci létesítményeket ezennel feljogosítják a friss hús Közösségbe irányuló kivitelére.
(2) Az (1) bekezdésben említett létesítményekből történő behozatalra továbbra is vonatkoznak a közösségi állat-egészségügyi jogszabályokban megállapított rendelkezések, különösen azok, amelyek egészségvédelmi követelményekkel kapcsolatosak.
2. cikk
(1) A tagállamok megtiltják a mellékletben fel nem sorolt létesítményekből származó friss hús behozatalát.
(2) E tiltás csak 1983. augusztus 1-jétől vonatkozik azon létesítményekre, amelyek ugyan nem szerepelnek a mellékletben található jegyzékben, de amelyeket az illetékes hatóságok 1982. január 1-jétől hivatalosan engedélyeztek és javasoltak a 72/462/EGK irányelv 4. cikkének (3) bekezdése szerint, kivéve ha 1983. augusztus 1. előtt ezzel ellenkező értelmű döntés születik a fenti irányelv 4. cikkének (1) bekezdésével összhangban.
A Bizottság továbbítja e létesítmények jegyzékét a tagállamoknak.
3. cikk
Ezt a határozatot 1983. január 1-jétől kell alkalmazni.
4. cikk
Ezt a határozatot 1983. március 1. előtt felülvizsgálják és szükség szerint módosítják.
5. cikk
Ennek a határozatnak a tagállamok a címzettjei.
Kelt Luxembourgban, 1982. október 18-án.